Austurríska þorpið Hallstatt vill helst ekki að ferðamenn haldi áfram að flykkjast þangað en bærinn var innblástur höfunda Frozen fyrir þorpið sem myndin gerist í . Aðeins 780 manns eru búsett í þorpinu og hefur fjöldi ferðamanna aukist gríðarlega á síðustu 10 árum . Hallstatt er í um klukkustundar akstursfjarlægð frá Salzburg . Árið 2009 komu að meðaltali um 100 ferðamenn til þorpsins en á árinu 2019 komu um 10 þúsund á dag . Fjölgun ferðamanna hófst reyndar áður en Frozen kom út árið 2013 því bærinn kom fyrir í suðurkóresku þáttunum Spring Watch . Árið 2011 byggði svo kínverskur viðskiptajöfur nákvæma endurgerð af þorpinu í Guangdong-sýslu í Kína . Seinna meir var þorpið svo valið „ Instagram-vænsta “ þorp í heimi og fóru þær fréttir um Austur-Asíu sem eldur í sinu . Bæjarstjóri Hallstatt , Alexander Scheutz , segir í viðtali við The Times að hann vilji draga úr fjölda ferðamanna um 33% . Hann viðurkennir þó að það sé engin leið að gera það . Áform hafa verið um að fækka ferðamannarútum sem koma til bæjarins en um 20 þúsund rútur koma til bæjarins á ári . Bæjarbúar hafa þó notið góðs af að einhverju leyti en ferðamannaflaumurinn hefur gert þeim kleift að hafa búðir , hótel og aðra þjónustu opið allan ársins hring . Þetta hefur þó tekið sinn toll af atvinnurekendum í bænum og sagði Verena Lobisser sem rekur hótel í bænum að þetta sé hálfgerð katastrófa .